राज्यसभा के 72 निवर्तमान सांसदों के विदाई भोज में बजेगा गिटार, गाए जाएंगे देशभक्ति के गीत, फेयरवेल स्पीच देंगे प्रधानमंत्री मोदी
सभी 72 सेवानिवृत होने वाले सदस्यों के लिए उप-राष्ट्रपति वेंकैया नायडू ने रात्रिभोज का भी आयोजन किया है। इस भोज का आयोजन सभापति के सरकारी आवास पर होगा। इस दौरान सभी सेवानिवृत्त होने वाले सदस्यों और इससे पहले रिटायर हुए 19 अन्य सदस्यों को स्मृति चिन्ह प्रदान किया जाएगा।
नयी दिल्ली: आज राज्यसभा में शून्यकाल और प्रश्नकाल नहीं होगा। क्योंकि राज्यसभा से रिटायर होने वाले 72 सदस्यों को यह समय बोलने के लिए दिया जाएगा। ताकि वे खुलकर अपनी बातें सामने रख सकें। बता दें कि इस साल अगस्त में ये सभी सदस्य अपनी सेवाओं से सेवानिवृत्त होंगे। सदन में इस अवसर पर प्रधानमंत्री नरेंद्र मोदी, सभापति वेंकैया नायडू, सदन और विपक्ष के नेता और विभिन्न दलों के नेता भी इस अवसर पर अपनी बात रखेंगे। राज्यसभा के सेवानिवृत्त सदस्यों ने प्रधानमंत्री नरेंद्र मोदी, राज्यसभा के सभापति एम वेंकैया नायडू, उप सभापति हरिवंश और लोकसभा अध्यक्ष ओम बिरला के साथ फोटो खिंचवाई। सभी 72 सेवानिवृत होने वाले सदस्यों के लिए उप-राष्ट्रपति वेंकैया नायडू ने रात्रिभोज का भी आयोजन किया है। इस भोज का आयोजन सभापति के सरकारी आवास पर होगा। इस दौरान सभी सेवानिवृत्त होने वाले सदस्यों और इससे पहले रिटायर हुए 19 अन्य सदस्यों को स्मृति चिन्ह प्रदान किया जाएगा। वहीं सदस्यों के रिटायरमेंट पर होने वाले रात्रि भोज में सांस्कृतिक कार्यक्रम भी होंगे। जिसमें राज्यसभा सदस्य अपनी सांस्कृतिक प्रतिभा का प्रदर्शन करेंगे। सदस्यों ने इस कार्यक्रम में बढ़-चढ़कर हिस्सा लिया है। खबर है कि बीजेपी की रूपा गांगुली हिंदी गीत प्रस्तुत करेंगी। बीजेपी नेता रामचंद्र झांगड़ाएक देशभक्ति गीत सुनाएंगे। राष्ट्रवादी कांग्रेस पार्टी की नेता वंदना चव्हाण हिंदी गाना गाएंगी। तृणमूल कांग्रेस नेता डॉ. शांतनु सेन गिटार बजाएंगे। तृणमूल कांग्रेस के डोला सेन रवींद्र संगीत पेश करेंगे।